Title: ประกาศเจ้าพนักงานจราจรทางบกจังหวัดปทุมธานี เรื่อง ให้ปิดการเดินรถ ห้ามจอดรถ และให้รถเดินได้ทางเดียว งานประเพณีลอยกระทง ประจำปี 2553

ประกาศเจ้าพนักงานจราจรทางบกจังหวัดปทุมธานี

ประกาศเจ้าพนักงานจราจรทางบกจังหวัดปทุมธานี
เรื่อง ให้ปิดการเดินรถ
ห้ามจอดรถ และให้รถเดินได้ทางเดียว งานประเพณีลอยกระทง
ประจำปี ๒๕๕๓[๑]

ตามที่จังหวัดปทุมธานี
และเทศบาลเมืองปทุมธานี ได้จัดงานประเพณีลอยกระทง ประจำปี ๒๕๕๓ ในวันอาทิตย์ที่ ๒๑
พฤศจิกายน ๒๕๕๓ ณ บริเวณหน้าศาลากลางจังหวัดปทุมธานี (หลังเก่า) เพื่อเป็นการอนุรักษ์ขนบธรรมเนียมประเพณีอันดีงาม
ตลอดจนเป็นการส่งเสริมการท่องเที่ยวของจังหวัดปทุมธานี แต่เนื่องจากในปีที่ผ่านมา
ได้มีประชาชนมาเที่ยวชมงานเป็นจำนวนมาก เกิดปัญหาการจราจรติดขัด
ทำให้ไม่ได้รับความสะดวกและความปลอดภัยในการเดินทาง

ฉะนั้น
อาศัยอำนาจตามความในมาตรา ๑๓๙ (๑) (๒) (๓) และ (๔) แห่งพระราชบัญญัติจราจรทางบก
พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพบุคคล
ซึ่งมาตรา ๒๙ ประกอบกับมาตรา ๓๒ และมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย เจ้าพนักงานจราจรทางบกจังหวัดปทุมธานี
จึงให้

๑.
 ปิดการเดินรถ
โดยห้ามรถทุกชนิดเข้าบริเวณที่จัดงาน บนถนนเทศสัมพันธ์
ตั้งแต่หน้าสถานีตำรวจภูธรเมืองปทุมธานี ถึงบริเวณแยกพัฒนสัมพันธ์ (แยกดับเพลิงเก่า)
ในวันอาทิตย์ที่ ๒๑ พฤศจิกายน ๒๕๕๓ ตั้งแต่เวลา ๑๘.๐๐ น. ถึงเวลา ๒๔.๐๐ น.
ของวันเดียวกัน และให้ผู้ที่จอดรถในบริเวณดังกล่าวเคลื่อนย้ายรถออกก่อนเวลา ๑๘.๐๐
น.

๒.
 เดินรถได้ทางเดียว
ในถนนหลังสถานีตำรวจภูธรเมืองปทุมธานี (ถนนคร่อมคลองวัดโส) ตั้งแต่หัวถนนปทุมสัมพันธ์
ถึงแยกถนนพัฒนสัมพันธ์ (หน้าร้านอาหารเรือสำราญ) และใน ถนนปทุมธานีสายใน
ตั้งแต่แยกพัฒนสัมพันธ์ (ดับเพลิงเก่า) ผ่านวัดหงษ์ปทุมาวาส
จนถึงใต้สะพานปทุมธานีและห้ามจอดรถทุกชนิดบนถนนดังกล่าว ในวันอาทิตย์ที่ ๒๑
พฤศจิกายน ๒๕๕๓ ตั้งแต่เวลา ๑๘.๐๐ น. ถึงเวลา ๒๔.๐๐ น. ของวันเดียวกัน

จึงประกาศให้ผู้ใช้รถใช้ถนนทราบโดยทั่วกัน

ประกาศ ณ วันที่ ๑๗
พฤศจิกายน พ.ศ. ๒๕๕๓
พลตำรวจตรี วัฒนา  เขตร์สมุทร
ผู้บังคับการตำรวจภูธรจังหวัดร้อยเอ็ด
รักษาราชการแทน
ผู้บังคับการตำรวจภูธรจังหวัดปทุมธานี
เจ้าพนักงานจราจรทางบกจังหวัดปทุมธานี

ปริยานุช/ผู้จัดทำ
๑ ธันวาคม ๒๕๕๓

ณัฐวดี/ตรวจ
๑ ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนพิเศษ ๑๓๖ ง/หน้า ๒๔/๒๖ พฤศจิกายน ๒๕๕๓